РЕГЛАМЕНТ (ЕО) № 485/2007 НА КОМИСИЯТА
от 30 април 2007 година
за определяне на компенсаторните помощи за банани, произведени и продадени в Общността през 2006 г.
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕИО) № 404/93 на Съвета от 13 февруари 1993 г. относно общата организация на пазара на банани (1), и по-специално член 12, параграф 6, първа алинея от него,
като има предвид, че:
(1)
Съгласно член 12, параграф 3 от Регламент (ЕИО) № 404/93 компенсаторните помощи за възможна загуба на приходи, които се отпускат на производители от Общността, се изчисляват въз основа на разликата между референтния фиксиран приход и средния производствен приход, получен на пазара на Общността за въпросната година за банани, произведени и продадени в рамките на Общността.
(2)
Считано от 1 януари 2007 г. Регламент (ЕИО) № 404/93, изменен с Регламент (ЕО) № 2013/2006, вече не предвижда схема за компенсаторни помощи за банани. При все това обаче, съгласно член 4, параграф 1, второ тире от Регламент (ЕО) № 2013/2006 член 12 от Регламент (ЕИО) № 404/93 продължава да се прилага по отношение на схемата за компенсаторни помощи за 2006 г.
(3)
В член 2, параграф 2 от Регламент (ЕИО) № 1858/93 на Комисията от 9 юли 1993 г. относно определяне на подробни правила за прилагането на Регламент (EИО) № 404/93 на Съвета по отношение на схемата за компенсаторни помощи за загубите на приходи от търговията в сектора на бананите (2) референтният фиксиран приход е определен на 64,03 EUR/100 kg нетно тегло на зелени банани на етапа на изваждане от опаковъчния цех.
(4)
През 2006 г. средният производствен приход, изчислен въз основа на средната цена на бананите, продадени извън производствените райони, на етап доставка до първо пристанище на разтоварване (неразтоварена стока), от една страна, и продажните цени на местните пазари на банани, продадени в техния производствен район, от друга, минус фиксираните суми, определен в член 3, параграф 2 от Регламент (ЕИО) № 1858/93, бе по-нисък от референтния фиксиран приход, определен за 2006 г. Следва да бъдат съответно определени компенсаторните помощи, които трябва да бъдат отпуснати за 2006 г.
(5)
Съгласно член 12, параграф 6, втора алинея от Регламент (ЕИО) № 404/93 допълнителна помощ се отпуска на един или повече производствени райони, когато средният производствен приход е значително по-нисък от средния приход за Общността.
(6)
Средният производствен приход на година от продажбата на банани в Мартиника, Гваделупа, Крит и Лакония се оказа значително по-нисък от средния за Общността през 2006 г. Вследствие на това на производствените райони в Мартиника, Гваделупа, Крит и Лакония следва да бъде отпусната допълнителна помощ. Предвид данните за 2006 г., които сочат лоши пазарни условия, следва да бъде определена допълнителна помощ, която да покрива 75 % от разликата между средния приход на Общността и средния приход, регистриран в тези райони от продажба на продукти.
(7)
Поради факта, че не цялата необходима информация бе налице, досега не беше възможно да се определят компенсаторните помощи за 2006 г. Следва да се предвиди изплащане на остатъка от помощта за 2006 г. в срок от два месеца от влизането в сила на настоящия регламент.
(8)
Мерките, предвидени в настоящия регламент, са в съответствие със становището на Управителния комитет по пресни плодове и зеленчуци,
ПРИЕ НАСТОЯЩИЯ РЕГЛАМЕНТ:
Член 1
1. Компенсаторната помощ, предвидена в член 12 от Регламент (ЕИО) № 404/93 за пресни банани, попадащи под код по КН ex 0803, с изключение на хлебните банани, произведени и продадени в Общността през 2006 г., е 18,56 EUR/100 kg.
2. Определената в параграф 1 помощ се увеличава с 13,95 EUR/100 kg за банани, произведени в Мартиника, с 15,42 EUR/100 kg за банани, произведени в Гваделупа и с 3,58 EUR/100 kg за банани, произведени в Крит и Лакония.
Член 2
Независимо от член 10 от Регламент (ЕИО) № 1858/93, компетентните органи на държавите-членки трябва да изплатят остатъка от дължимата за 2006 г. компенсаторна помощ в срок от два месеца от влизането в сила на настоящия регламент, след извършването на предвидените в горепосочения член 10 проверки.
Член 3
Настоящият регламент влиза в сила на третия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 30 април 2007 година.